George Simion urmărit de ghinion. Liderul AUR a fost lăsat baltă, în drum
- Emanuel Nițulescu
- 31 mai 2024, 10:08
Liderul AUR, George Simion, a fost trădat ieri, 30 mai, când se aștepta mai puțin. „Trădătoarea” a fost tocmai mașina națională de serviciu, o Dacia Duster, care nu a mai vrut să meargă, tocmai pe unul dintre bulevardele aglomerate ale Capitalei. Situația a fost rezolvată „prin abandon”, după cum informează jurnaliștii MediaFLUX.
George Simion lăsat în drum de marca națională
Extrem de preocupat de problemele arzătoare ale neamului, probleme care ies la iveală mai ales acum în campania electorală, liderul AUR a trebuit să schimbe „caii” dând cei 140-150 de cai putere ai Dusterului negru de serviciu pe cei 70-85 de cai putere ai unui Logan galben ce presta servicii de taximetrie. Lovit de un mare ghinion în trafic, în sensul că mașina în care se afla a început să scoată fum de sub capotă, George Simion a ales singura opțiune care îi permitea să-și continue programul: aceea de a-și abandona echipa formată din șofer și aghiotant și a-și continua drumul cu un taxi.
Destinația finală a fost un bloc de lângă Autostrada A2
Loganul galben cu rol de taxi, cu siguranță nu a fost ales la întâmplare. Cum altfel s-ar fi putut să circule urmașul lui Vlad Țepeș cu vreo mașină care să nu fi fost fabricată în granițele regatului dacic.
Îmbrăcat casual și extrem de agitat, liderul AUR și-a continuat drumul de la intersecția bulevardului Theodor Pallady cu Bulevardul Grigorescu (unde Dusterul negru i-a jucat feste), până la blocurile de la intrarea pe Autostrada Soarelui, cu Loganul galben național.
În blocul de la ieșirea din București spre Mare îl așteptau cu siguranță probleme urgente de rezolvat, probleme care nu ar fi trebuit să intre în raza de acțiune a vreunor curioși. După felul în care s-a uitat de două ori în stânga și în dreapta înainte să intre pe ușă, probabil că prezența sa acolo nu era una oficială.